Folketing
2010-03-17

Jeg er da glad for, at ministeren i det mindste vil indrømme, at der sker noget her. Da vi mødtes for bare 14 dage siden, var det sådan, at landets på det tidspunkt helt nyslåede indenrigsminister fuldstændig afviste, at der kunne blive tale om afskedigelser af skolelærere eller skolelukninger – nej, skolelukninger kunne måske komme på tale, men jeg står her med en udskrift af de onsdagsspørgsmål, vi sidst har haft her i Folketinget, hvor indenrigsministeren siger: »Jeg kan heldigvis ikke bekræfte et eneste af de ord, som hr. Rasmus Prehn lige har sagt.« Det er altså dér, hvor jeg nævner det med, at der kan blive tale om afskedigelser af skolelærere. Og meget kort efter kan man så se, at der er hele 23 kommuner, som allerede på det tidspunkt har planer om at afskedige skolelærere.